13-vuotias poika ja 7-vuotias tyttö heitettiin perjantai-iltana ulos junasta Hyvinkäällä sammuneen puhelimen vuoksi.

Lapset poistettiin junasta, kun heistä toinen ei pystynyt esittämään lippuaan. EMIL BOBYREV

Asiasta uutisoi ensimmäisenä Aamuposti.

Lehden mukaan lapset olivat matkalla isänsä luota Jyväskylästä äidilleen Jokelaan. Matka kuitenkin keskeytyi, kun VR:n konduktööri määräsi lapset ulos junasta Hyvinkäällä.

Lasten isä kirjoitti asiasta Facebookiin julkisen päivityksen. Isä kertoi ostaneensa junaliput VR:n verkkokaupasta ja tilanneensa liput omaan ja lapsensa puhelimeen. Riihimäellä pojan puhelimesta loppui akku.

– Konduktööri oli Riihimäeltä lähdön jälkeen tullut tarkastamaan matkalippuja, mutta poikani ei em. syystä ollut kyennyt lippua esittämään, jolloin konduktööri oli määrännyt lapset poistumaan junasta Hyvinkäällä kylmään, pimeään ja sateeseen, isä kirjoitti.

Aamupostin mukaan lasten äiti pääsi kuitenkin kaikeksi onneksi hakemaan lapset nopeasti vieraasta kaupungista. Lasten isä oli järkyttynyt tapauksesta ja vaati ”turvallisuutta ja vastuullisuutta korostavalta” VR:ltä julkista anteeksipyyntöä.

VR:n lähiliikennejohtaja Topi Simola vahvistaa Iltalehdelle tapauksen.

– Toimenpide on ollut täysin meidän ohjeiden vastainen ja tässä on harkinta pettänyt pahasti meidän konduktöörillä, Simola kertoo.

VR:n ohjeistuksen mukaan lähtökohtaisesti alle 15-vuotiaita ei poisteta junasta, vaikka he matkustaisivat ilman lippua.

– Konduktöörillä on kuitenkin aina jokaisessa tilanteessa harkintavaltaa siinä miten he asian ratkaisevat. Tässä tapauksessa se olisi voitu ratkaista monella muullakin tavalla, Simola toteaa.

Simolan mukaan lapsen kännykkä olisi voitu ladata junassa konduktöörin toimesta tai lapsen isälle olisi voitu soittaa.

– Ymmärsin, että toisen lapsen kännykkä toimi edelleen ja myös konduktöörillä on puhelin käytettävissä.

Lähiliikennejohtaja oli tänään lasten isään yhteydessä sekä sähköpostitse että puhelimitse.

– Soitin hänelle muutama tunti sitten ja pyysin anteeksi sekä pahoittelin tapausta. Keskustelimme tämän tapauksen läpi, Simola kertoo.

Hänen mukaansa isän suurin toive oli se, että vastaavia tapauksia ei enää sattuisi.

– Sen lupauksen annoin hänelle. Tästä otetaan varmasti yksi koulutuksellinen kohta meidän tiimipäiville ja konduktöörikoulutukseen muistutuksena. Muistutamme asiasta myös viikkokirjeessä, Simola kertoo.

Lisäksi VR lupasi tarjota perheelle rahallista hyvitystä tapauksesta.

Simola kiittelee asiakaspalautetta antanutta isää.

– Se oli erinomaisen asiallinen asiakaspalaute ja olisin varmasti itse samanlaisen antanut. Tällaisissa tapauksissa täytyy olla pelisilmää ja olisin itsekin ilman muuta ollut järkyttynyt tästä kohtelusta, Simola sanoo.